Den svenske angriber Alexander Kačaniklić fik i søndags debut for FC København, da han var med i 0-1-nederlaget til AaB. Det var første kamp for Kačaniklić siden skiftet til dansk fodbold, og tirsdag udtalte han til tipsbladet.dk, at han er tilfreds med sin start i klubben.

Glæden er gensidig, for FC Københavns manager Ståle Solbakken glæder sig over Kačaniklić' niveau - selvom svenskeren endnu er mærket af reservetilværelsen under Felix Magath i Fulham.

- Han har været god. Han har jo været spærret inde i kælderen af Magath, så han skal lige i gang igen. Han har set fysisk fint ud, og han har vist stor glæde over at spille fodbold og være i et koncept, så jeg er meget tilfreds med det, jeg har set indtil nu, siger Ståle Solbakken til tipsbladet.dk.

Alexander Kačaniklić betegnes som en fremragende spiller, der har potentiale og evner til noget større end Superligaen. Han var således tæt på et skifte til Premier League-klubben Southampton i sommer, men endte med at vælge FC København efter en samtale med Ståle Solbakken. Klubskiftet var en overraskelse for flere iagttagere.

- Det var også en overraskelse for mig. Han skal være en matchvinder for os, og han kan give os et ekstra pift offensivt. Vi kæmpede med flere hold om at få ham hertil. Vi tabte første runde, men vandt til sidst, så det er vi lidt stolte over. Vi havde en god samtale, og jeg følte, at jeg fik overbevist ham om, at han kunne få gang i karrieren her, fortæller Ståle Solbakken.

Alexander Kačaniklić kan få hjemmebanedebut for FC København torsdag, hvor HJK er modstanderen i Europa League-kampen på det stadion, der engang bare hed Parken.